
În mod tradiţional, şcoala este locul de producere a cunoaşterii, de formare a competenţelor cognitive, de înţelegere a sensului vieţii şi a lumii care ne înconjoară, de înţelegere a raporturilor cu ceilalţi. Şcoala trebuie să profileze caractere, să-i educe copilului plăcerea de a învăţa. În sistemul educaţional libertatea individuală este greşit înţeleasă atât de către elevi, cât şi de către profesori şi părinţi şi nu a avut ca efect micşorarea gradului de violenţă în şcoală, ci dimpotrivă, pe fondul acestei libertăţi greşit exprimată, şcoala poate reprezenta o sursă a unor forme de violenţă.


Influenţe asupra dezvoltării copiilor

Funcţia principală a familiei, creşterea copiilor, este distorsionată cu largi şi dramatice consecinţe în viitor.Cercetările arată că trauma copiilor care cresc într-o atmosferă de violenţă, chiar dacă nu ei sunt victimele directe, este mai intensă şi cu consecinţe mai profunde şi mai de durată decât în cazul copiilor care sunt victimele directe ale abuzurilor şi neglijării din partea părinţilor.


Într-o familie bântuită de violenţă, copiii cresc într-o atmosferă în care nevoile lor de bază (nevoia de siguranţă, de viaţă ordonată, de dragoste) sunt profund neglijate.


În atmosfera de violenţă, copilul devine cel mai adesea neglijat, expus tuturor relelor, de fapt,  rămâne într-o singurătate umplută doar de ţipetele celor din jur.


Copiii care cresc în familii violente dezvoltă comportamente şi o condiţie fizică ce-i face uşor de recunoscut: probleme fizice, probleme emoţionale şi mentale, probleme psihologice, probleme de comportament, probleme şcolare.



Familia care constituie un teren de manifestare a violenţei domestice devine mai puţin transparentă şi deschisă mediului social imediat:familia lărgită, vecinii, prietenii, colegii.


 Un lucru mai puţin luat în considerare până acum este faptul că în rândul tinerilor a crescut fenomenul sinuciderii, a tentativelor de suicid şi că pe primul loc în rândul cauzelor se află climatul familial deteriorat şi slaba comunicare în rândul familiei.


Cauze ale comportamentului violent în mediul şcolar


Printre cauzele care determină comportamentul violent în rândul şcolarilor se numără:

- încă de la vârsta preşcolară unii copii sunt martori ai violenţei domestice (fizice, psihice) şi,  fiind la vârsta la care îşi aleg şi imită modelul de comportament, copilul îşi va însuşi inconştient actele de violenţă ale adulţilor, le va reproduce în interacţiunea cu grupul de prieteni sau şcoală;

- în ciclul primar se dezvoltă dorinţa copilului de a se evidenţia.Nereuşind performanţe la învăţătură, elevul va încerca să devină lider prin orice alte metode, apelând sau instigând la violenţă;

- mass-media expune acte de violenţă în mare parte fără să stigmatizeze aceste acte, fără a sublinia caracterul imoral al agresiunilor; programele de televiziune şi radio, articolele din ziare şi din reviste promovează prin caracterul lor violenţa şi agresivitatea verbală, psihologică sau de limbaj care pot afecta dezvoltarea fizică şi morală a minorilor.

- neimplicarea familiei în dezvoltarea capacităţii de a discerne moralul de imoral, legalul de ilegal, are ca urmare însuşirea de către copii a unor comportamente inadecvate vârstei şi deseori negative;la rândul său, ajuns adult, copilul va repeta greşeala părinţilor.


Prevenirea şi combaterea violenţei în mediul şcolar

 
Rolul învăţătorului este acela de a omogeniza colectivul, de a-i determina pe elevi să-şi respecte colegii şi cadrele didactice.Acest lucru se poate realiza prin dezbateri colective, prin intermediul povestioarelor, prin acordarea de sarcini pe echipe. Şcolarii trebuie învăţaţi ce înseamnă a trăi în societate, a te înţelege reciproc, a asculta opiniile celor din jur, a exprima problemele în cuvinte, nu în fapte, a lua decizii colective şi a te supune deciziei majorităţii, a-ţi controla pornirile violente.


La nivelul clasei este necesară elaborarea unui regulament intern.Elevii sunt cei ce negociază regulile şi stabilesc sancţiunile în cazul abaterilor.Trebuie stabilite reguli simple care să fie înţelese şi respectate.


La înscrierea copilului în şcoală, părintele trebuie să semneze că este în acord deplin cu regulile şcolii, reguli ce pot stabili de la scăderea notei la purtare până la exmatricularea definitivă a elevului în cazul constatării unor fapte de violenţă ce ar periclita siguranţa celorlalţi.


Conflictul poate apărea oriunde, oricând, în orice situaţie.A crea conflicte e uşor, mai greu este să le rezolvi.Conflictele pot fi bazate pe neînţelegeri privind metodele folosite, scopurile prevăzute, procedurile administrative, delegarea responsabilităţii, principii şi valori morale, fapte, acţiuni. Conflictele pot fi bazate pe dezacorduri de idei privind stilul personal, lupta pentru putere, ameninţarea stimei de sine, dispreţ.


Abordarea conflictelor:

- în rezolvarea unei situaţii de conflict este necesară uneori acceptarea metodei câştig-pierdere, adică una din părţi are câştig de cauză, iar partea cealaltă pierde;

- metoda pierdere-pierdere, este utilă atunci când compromisul este modalitatea de soluţionare a conflictelor;

- a treia metodă de rezolvare a conflictelor este câştig-câştig. În astfel de situaţii, scopul lor este de a lucra împreună pentru a ajunge la soluţia cea mai eficientă.


Atunci când învăţătorul doreşte să modifice un comportament pe care nu-l acceptă, el poate încerca:

- să modifice comportamentul elevului;

- să se modifice pe el însuşi;

- să modifice mediul.



Concluzii:


Oamenii fiind diferiţi adoptă strategii diferite pentru rezolvarea conflictelor. Dacă ai abilităţile necesare, poţi valorifica pozitiv, conflictele. De obicei, nu suntem conştienţi de modul în care ne comportăm în situaţii conflictuale,acţionând în mod spontan.Totuşi, deoarece avem un stil dobândit prin învăţare, putem să-l schimbăm prin achiziţionarea unor noi moduri de moderare a conflictelor mai eficiente.


Proverbul ,,Vorba dulce mult aduce’’ sugerează aspectul utilitar al limbajului, pentru a obţine consecinţele favorabile.Tactul, discreţia, amabilitatea în formele de adresare imprimă o notă de autentică omenie unor situaţii, sporesc bunăvoinţa, solicitudinea, interesul reciproc al interlocutorilor.


Aşa că, stă în puterea noastră să adoptăm un punct de vedere larg acceptat de mediile educaţionale din toată lumea, acela care promovează necesitatea democratizării şcolii ca o condiţie de a-i pregăti pe elevi pentru viaţa într-o societate democratică. Se poate preîntâmpina o stare conflictuală dacă elevii vor fi consultaţi deoarece:

- vor sprijini atingerea obiectivelor de dezvoltare a şcolii pentru că se simt incluşi în luarea deciziilor;

- dacă le acordăm elevilor responsabilităţi, posibilitatea de a-şi exprima opiniile, de a lua decizii şi de a participa activ la viaţa şcolii, nu facem decât să le dăm şansa să exerseze practic capacităţi de care vor avea nevoie ca adulţi şi pe care le vor utiliza mai târziu în viaţă;

- implicarea elevilor în decizii conduce la îmbunătăţiri în ceea ce priveşte disciplina- când, de exemplu, elevii sunt ei înşişi autori ai regulilor şi practicilor care le guvernează viaţa şcolară, ei le vor înţelege mai bine şi vor începe să le respecte.


Violenţa are o multitudine de cauze, printre acestea cea mai importantă este educaţia primită în familie.O familie în care se practică violenţa va da societăţii indivizi violenţi. O altă cauză este modelul pe care şcoala ar trebui să îl ofere individului. Astăzi, şcoala e un mediu plin de violenţă, iar copilul este agresat de colegi, dar şi de profesori, profesorii sunt agresaţi de către elevi sau de către părinţii acestora. Strada, cartierul sunt locuri în care se învaţă violenţa şi comportamentele agresive.Mass-media de asemenea este văzută ca generatoare de comportamente agresive.Tinerii, dar şi adulţii care au un psihic fragil, imită ceea ce văd la televizor sau citesc în ziare.Violenţa se regăseşte în toate mediile sociale, indiferent de statutul, nivelul educaţional sau ocupaţia indivizilor.


Cultivarea unor relaţii armonioase, bazate pe iubire, transfigurare şi respect reciproc reprezintă  un sprijin foarte important în practica non-violenţei. De multe ori, vom găsi în aceste relaţii resurse sufleteşti pentru a fi mai iubitori şi cu celelalte fiinţe umane.

